

V Tulčíku 26. 10. 2020

Vážený pán minister

Ján Mičovský

Ministerstvo pôdohospodárstva

Dobrovičova 12,

812 66 Bratislava

Žiadame vás o zrušenie rozhodnutia ministerstva pôdohospodárstva, ktorým sa povolil odstrel 50 vlkov v sezóne 2020/2021.

Žiadosť zdôvodňujeme nasledovne:

1. **Porušenie pravidiel stanovených v schválenom a platnom Programe starostlivosti o vlka (Canis lupus).** Tie určujú množstvo rozhodujúcich podkladov, ktorých kombináciou sa stanovujú podmienky lovu a ročná kvóta lovu. Komisii neboli dodané relevantné výsledky získané z monitoringu vlka, škody spôsobené vlkom na hospodárskych zvieratách v štruktúre predpísanej Programom starostlivosti, lokality a počet zaznamenanej poľovnej zveri usmrtenej vlkom, lokality a počet usmrtených vlkov za predchádzajúce tri poľovné sezóny, údaje o stave ÚEV, kde je vlk predmetom ochrany a viacero ďalších údajov. Toto je podmienka, ktorou sa Slovenská republika zaviazala Európskej komisii v konaní o porušení ochrany vlka č. 2013/4081
2. **Rozhodnutie ministerstva sa zdôvodňovalo argumentovaním škôd spôsobených vlkmi** na hospodárskych zvieratách. Pri jednaní komisie ale žiadne dáta, ktoré by potvrdzovali kauzalitu alebo dokonca koreláciu preukázané neboli. Naopak. Dáta jasne ukazujú, že po rokoch s najväčším odstrelom vlka nasledovali roky s najväčšími škodami na hospodárskych zvieratách, rovnako ako dáta ukazujú, že najmenší stav chovaných oviec bol v čase, keď stav vlkov bol podstatne menší ako je v dnešnej dobe.
3. **Žiaden iný dôvod podporujúci odstrel 50 vlkov počas celého jednania komisie neodznel.** Neustále boli predkladané len číselné návrhy na výšku odstrelu, bez akejkoľvek podpory relevantných dát požadovaných Programom starostlivosti o vlka.
4. **Vzhľadom na to, že konanie proti Slovenskej republike bolo zastavené Európskou komisiou z dôvodu, že Slovenská republika deklarovala nápravu, pričom súčasná prax orgánov Slovenskej republiky, určujúcich kvóty lovu vlka dravého, je s týmto stanoviskom v rozpore, Lesoochranárske zoskupenie VLK týmto dáva podnet na opätovné konanie o porušení povinností, vyplývajúcich z článku 2 ods. 2 a článku 14 Smernice o biotopoch proti Slovenskej republike.**

Vážený pán minister,

ešte je vždy čas zrušiť toto zbytočné a nesprávne rozhodnutie a začať konštruktívny dialóg na tému ochrany vlka na Slovensku.

Ak toto rozhodnutie nebude zrušené, budeme nútení podať žalobu na slovenské súdy a nestiahneme žiadosť Európskej komisii o obnovu konania voči Slovenskej republike č. 2013/4081.

S pozdravom

**Juraj Lukáč**

**Lesoochranárske zoskupenie VLK**